b'\n_START_ARTICLE_\nS\xc3\xb8ndag S\xc3\xb8ndag\n_START_PARAGRAPH_\nS\xc3\xb8ndag S\xc3\xb8ndag var en ukeavis som utkom s\xc3\xb8ndager samt p\xc3\xa5 enkelte bevegelige helligdager. Avisen ble lagt ned i juni 2006 etter en konkurs._NEWLINE_Utgivelsessted var Drammen, men avisen ble distribuert til hele landet. Opplaget i 2004 var if\xc3\xb8lge Medieregistret 14\xc2\xa0950 eksemplarer. Eier og tidligere redakt\xc3\xb8r ved nedleggelsen var Nils Olav Fardal Bruteig, mens ansvarlig redakt\xc3\xb8r var Ole Jacob Johansen._NEWLINE_S\xc3\xb8ndag S\xc3\xb8ndag ble startet i februar 1985 som en gratis, budlevert avis i Nedre Eiker, Drammen, Svelvik, Sande, R\xc3\xb8yken, Hurum og Asker. I november 1985 gikk den over til \xc3\xa5 bli en l\xc3\xb8ssalgsavis for Oslo- og Drammensomr\xc3\xa5det, i den f\xc3\xb8rste tiden annenhver s\xc3\xb8ndag._NEWLINE_S\xc3\xb8ndag S\xc3\xb8ndag ble i 2002 anmeldt for brudd p\xc3\xa5 hallikparagrafen ved \xc3\xa5 tillate prostituerte \xc3\xa5 annonsere sine tjenester. I 2004 ble avisen d\xc3\xb8mt for dette i Oslo tingrett, men senere samme \xc3\xa5r opphevet Borgarting lagmannsrett denne dommen._NEWLINE_S\xc3\xb8ndag S\xc3\xb8ndag ble etablert av den tidligere eieren av Morgenbladet, Hroar Hansen, etter at han i 1993 solgte Morgenbladet til Truls Lie. Hansen p\xc3\xa5st\xc3\xa5r \xc3\xa5 ha eierrettighetene til avisens tittel og har g\xc3\xa5tt til rettssak mot Radio Norge som har et radioprogram med samme navn.'